CONTRACT DE LOCAȚIUNE
a rețelelor de transport al gazelor naturale
Nr.____ din data de ________

Prezentul Contract de locațiune a rețelelor de transport al gazelor naturale este încheiat astăzi [●] (“Data Semnării”) de către și între:
[bookmark: _Hlk239928010][bookmark: _Hlk239928036][bookmark: _Hlk239928024][bookmark: _Hlk239927847] „CONSILIUL RAIONAL ŞTEFAN VODĂ”, autoritate publică locală de nivelul II, cu sediul în Republica Moldova, MD-4201, or. Ştefan Vodă,  str. Libertăţii 1, cod fiscal: 1007601010932, cont bancar trezorerial gestionat de Ministerul Finanțelor al Republicii Moldova, IBAN: MD02TRPDBG222220A16149AB, web: www.stefan-voda.md, e-mail: consiliul.raional-stefan-voda@apl.gov.md, tel.+ (373) 2422-20-58, reprezentată prin Președintele raionului Soroca, Doamna Olga LUCHIAN,  în cadrul prezentului contract având calitatea de Proprietar al rețelelor de transport gaze naturale, sau LOCATOR, pe de o parte, 
și
„VESTMOLDTRANSGAZ” S.R.L., societate cu răspundere limitată, creată și care funcționează în conformitate cu legislația Republicii Moldova, cu sediul în Republica Moldova, mun. Chișinău, MD-2048, str. Șoseaua Balcani nr.7/E, IDNO - cod fiscal 1014600024244, TVA: 0508288, cont bancar deținut la BC „Moldova Agroindbank” S.A, IBAN: MD42AG000000022512333387 deținătoare a licenței eliberată de către Agenția Națională pentru Reglementare în Energetică pentru activitatea de transport gaze naturale, seria AC nr.001561 din 06.01.2015, reperfectată la 21.09.2021, valabilă până la 01.01.2040, web:www.vmtg.md , e-mail: office@vmtg.md,  tel: +373 (22) 66 72 91, fax: +373 (22) 29 10 40, reprezentată conform Statutului prin Dl Emil-Cosmin DOLCOȘ, având funcția de Administrator, în calitate de Operator licențiat al sistemului de transport gaze naturale din Republica Moldova (OST), certificat după modelul Operatorului de sistem independent (OSI), denumit în continuare LOCATAR pe de altă parte,
denumite împreună „PĂRȚILE” și individual „PARTEA”, au încheiat prezentul contract de locațiune, după cum urmează:
1. DEFINIȚII

1.1. Oricând se vor utiliza în prezentul Contract, inclusiv în Anexele acestuia, următorii termeni/abrevieri vor avea următoarele semnificații:
	ANRE
	înseamnă Agenția Națională pentru Reglementare în Energetică a Republicii Moldova;

	
Legea aplicabilă
	înseamnă cadrul normativ relevant al Republicii Moldova, inclusiv fără a se limita la Codul Civil, Legea cu privire la gaze naturale nr. 108 din data de 27 mai 2016, Legea cu privire la modificarea unor acte normative nr. 249 din dat de 29 iulie 2022, Hotărârea ANRE nr.513/2024, pct.2-3 din Hotărârea ANRE nr.233 din 13.05.2025 și Hotărârea ANRE nr.861 din 30.12.2025, alte hotărâri, acte, ordine, decizii obligatorii ale ANRE și alte instrucțiuni cu caracter individual și normativ;

	Rețea de 
transport
gaze naturale

sau, prescurtat

Rețea de Transport
	înseamnă sistem format din conducte de gaze naturale cu o presiune mai mare de 1,2 MPa inclusiv, cu stații de reglare-măsurare și alte instalații situate în aval de punctul de racordare la rețeaua de transport al gazelor naturale, la depozitele de stocare, la instalațiile de producere, după caz, care servește pentru transportul gazelor naturale, prevăzut în Anexa nr. 1;

	
Cont escrow
	înseamnă un aranjament financiar prin care o instituție bancară terță aleasă de către Locatar, parte neutră, deține și blochează temporar într-un cont numit Escrow, fonduri bănești care rezultă din contractul de locațiune, în numele părților contractului de locațiune, până la îndeplinirea condițiilor specifice din contract și Hotărârea ANRE privind aprobarea modalității de compensare a costurilor pentru utilizarea rețelelor de transport gaze naturale proprietate publică (la moment: H ANRE nr.861/2025), moment în care mijloacele financiare se debursează de către Bancă, la solicitarea OST, în numele și pe seama Proprietarului, exclusiv pentru finanțarea investițiilor aprobate de ANRE, după cum este prevăzut în prezentul contract.



2. DISPOZIȚII GENERALE

2.1. Părțile recunosc și acceptă pe deplin că drepturile și obligațiile lor se reglementează de Legea Aplicabilă, prezentul Contract și sunt guvernate de principiul bunei credințe în executarea obligațiilor asumate și egalitatea părților în raporturile contractuale.
3. OBIECTUL CONTRACTULUI

3.1. Obiectul prezentului Contract îl constituie locațiunea Rețelei de Transport, în condițiile descrise mai jos în cadrul prezentului contract.
3.2. Lista bunurilor care formează Rețeaua de Transport, transmisă la data semnării, este prezentată în Anexa nr. 1, care este parte integrantă a prezentului Contract. Pe parcursul derulării Contractului și la necesitate, Părțile, prin Acord adițional, sunt în drept să actualizeze lista prevăzută la Anexa nr. 1, la contract. 
3.3. În sensul prezentului contract, Anexa nr.1 are rol de detaliere a Rețelei de Transport și de Act juridic de predare-primire a rețelelor de gaze naturale respective, de la Locator la Locatar, conținând inclusiv mențiunea privind starea tehnică a Rețelei de Transport la data transmiterii în locațiune.
3.4. Rețeaua de Transport va fi utilizată de Locatar în scopul desfășurării activității conform licenței acordate de ANRE, în strictă conformitate cu prevederile prezentului Contract și a Legii Aplicabile.
4. DECLARAȚII ȘI GARANȚII

4.1. Declarații și garanțiile Locatorului:
4.1.1. Locatorul declară și garantează Locatarului că Rețeaua de Transport care face obiectul prezentului Contract a fost dobândită în mod legal și este liberă de orice sarcini, grevări și vicii (inclusiv de ordin juridic), nu face obiectul unor litigii pendinte pe rolul instanțelor de judecată naționale sau străine sau a unor instanțe de arbitraj și nu a mai fost transmisă unei terțe părți drepturi de utilizare asupra acesteia. 
4.1.2. Locatorul declară și garantează Locatarului că, la data semnării, Rețeaua de Transport funcționează în conformitate cu standardele tehnice aplicabile și cu cerințele prevăzute de Legea Aplicabilă.
4.1.3. Locatorul garantează și își asumă obligația reparării prejudiciilor în legătură cu viciile juridice aferente Rețelei de Transport în conformitate cu prevederile Codului Civil. 
4.1.4. Locatorul transferă către Locatar obligațiile privind efectuarea tuturor construcțiilor, reconstrucțiilor, reparațiilor capitale necesare pentru menținerea Rețelei de Transport în conformitate cu destinația acesteia, inclusiv obligația de a întocmi anual planul reparațiilor capitale, obiective care vor fi incluse în Planul Investițional de către OST și supuse aprobării de către ANRE, exprimând anticipat, necondiționat și irevocabil acordul pentru finanțarea din contul Escrow a tuturor construcțiilor, reconstrucțiilor, reparațiilor capitale necesare decise de Locatar și aprobate de ANRE în Planurile investiționale, în condițiile art. 27 alin. (3) lit. b) din Legea nr. 108/2016 cu privire la gazele naturale.
4.1.5. Încheierea contractelor de execuție lucrări sau altor categorii numite sau nenumite de contracte întru ducerea la îndeplinire a obiectelor investiționale de către Locatar nu conferă ultimului niciun drept de proprietate sau creanță asupra investițiilor realizate, acestea aparținând exclusiv Proprietarului.
4.1.6. Locatorul garantează că nu va împiedica în niciun fel și va oferi, la cerere, asistență rezonabilă Locatarului în ceea ce privește înregistrarea locațiunii în Registrul bunurilor imobile prevăzut de lege.
5. TERMENUL, PREȚUL LOCAȚIUNII, MECANISMUL ESCROW, FACTURAREA

5.1. Contractul de locațiune este încheiat pe o perioadă de 5 ani și produce efecte juridice de la data intrării în vigoare. Contractul se poate prelungi, prin acordul părților, în conformitate cu Legea Aplicabilă.
5.2. Modalitatea de compensare a costurilor (plata chiriei) pentru utilizarea rețelelor de transport al gazelor naturale se va efectua în conformitate cu Hotărârea ANRE privind aprobarea modalității de compensare a costurilor pentru utilizarea rețelelor de transport gaze naturale proprietate publică (la moment aplicabilă: H ANRE nr.861/2025). Orice modificare ulterioară de către ANRE a modalității de compensare a costurilor pentru locațiunea rețelelor de transport gaze naturale, care va impacta valoarea compensației/chiriei, se va pune în aplicare prin încheierea de către Părți a unui Acord adițional la contract.
5.3. Pentru evitarea oricăror interpretări și dubii, compensarea costurilor pentru utilizarea rețelelor de transport al gazelor naturale prevăzută de prezentul contract  păstrată în contul escrow, datele căruia sunt prevăzute în Anexa nr.2 la contract, se va utiliza exclusiv pentru construcțiile, reconstrucțiile, reparațiile capitale necesare decise de Locatar și aprobate de ANRE în Planurile investiționale, cu capitalizarea cheltuielilor în conformitate cu legislația în vigoare. 
5.4. După încheierea prezentului contract de locațiune, părțile sunt obligate să încheie un Contract tripartit de cont escrow între Locatar/VMTG, Autoritatea Publică/Locator și Bancă/Agent Escrow, care va avea drept clauze obligatorii următoarele:
a) Contul escrow va fi deschis și administrat de bancă Agent Escrow, la cererea Locatarului;
b) Locatarul se obligă să transfere, lunar, în contul bancar escrow, contravaloarea chiriei calculată conform contractului de locațiune;
c) Tarifele/comisioanele pentru deservirea contului escrow se vor percepe exclusiv din contul curent al Locatarului/VMTG, cu recuperarea ulterioară prin tariful reglementat potrivit procedurilor legale, după caz;
d) Fondurile depuse în contul escrow vor fi indisponibilizate și nu vor putea fi utilizate de nicio Parte până la îndeplinirea condițiilor de eliberare prevăzute în contractul de locațiune (Art.5.3, 5.5.2 și altele);
e) Banca acționează exclusiv ca administrator neutru al fondurilor, fără a dobândi vreun drept de proprietate asupra acestora;
f) Banca va pune la dispoziție, la cererea Locatorului sau Locatarului extrase/confirmări periodice care vor conține informații privind soldul existent și miscările contului escrow, în formatul acceptat de bancă (ex.: PDF semnat/confirmare bancară), inclusiv pentru evidența contabilă și audit. Părțile nu vor avea acces direct la contul escrow (inclusiv prin Internet/Mobile Banking);
g) Banca va accepta, în măsura permisă de Legea Aplicabilă și de regulile interne ale băncii,  documentele semnate de către Locator și/sau Locatar prin semnătură electronică (avansată și/sau calificată), astfel încât să fie facilitată activitatea economică a părților fără a fi necesară prezența fizică a persoanelor autorizate din cadrul Locatorului sau Locatarului;
h) Fondurile depuse în contul escrow nu pot fi cesionate, grevate, supuse compensării sau executării silite cu excepția cazurilor prevăzute expres de lege sau în temeiul unei Hotărâri de reglementare a ANRE/Instrucțiune ANRE.
5.5. Nemijlocit, modalitatea de compensare a costurilor (calcularea și plata chiriei) pentru utilizarea rețelelor de transport al gazelor naturale către proprietar se va efectua în conformitate cu Hotărârea ANRE nr.861/2025, după cum urmează:

5.5.1 OST va calcula lunar suma compensației/chiriei pentru utilizarea rețelelor de transport al gazelor naturale pentru prezentul contract și proprietarul respectiv, aplicând coeficientul de calcul prevăzut de Legea bugetului de stat pentru anul respectiv, debursând sumele calculate lunar în Contul Escrow (Contul fiduciar de sechestru) deschis separat în conformitate cu prezentul contract și pentru proprietarul în cauză;

5.5.2 Debursarea sumelor din Contul Escrow (Contul fiduciar de sechestru) se va realiza exclusiv la solicitarea OST, cu condiția existenței în Hotărârea ANRE privind aprobarea Planului de investiții pentru anul în curs, a unor dispoziții exprese care să prevadă finanțarea investițiilor din contul proprietarului respectiv, precum și în baza documentelor aferente executării lucrărilor de construcție sau reparație capitală a rețelelor de transport al gazelor naturale incluse în Planul de investiții aprobat. Pentru evitarea oricărui dubiu și interpretări documentele aferente executării lucrărilor includ, fără a se limita la: contracte de execuție lucrări, situații de lucrări, procese-verbale de recepție, facturi și documente de plată.”

5.5.3 Sumele acumulate în Contul Escrow nu constituie venit curent al proprietarului rețelelor de transport al gazelor naturale și pot fi utilizate exclusiv pentru finanțarea investițiilor în rețelele respective, aprobate de Agenție, după cum este descris mai jos:
a) Executarea Planului Investițional (PI) presupune la modul practic, efectuarea achizițiilor de către OST în conformitate cu Legea achizițiilor sectoriale nr.74/2020, unde OST va avea rol de Entitate contractantă și la finalizarea procedurii de achiziție având ca obiect implementarea unui obiectiv investițional prevăzut în PI, va încheia contract tripartit cu Executantul de lucrări, în care, potrivit Art.27 din Legea nr.108/2016, AP/Proprietarul va avea doar rol de plătitor, acoperind pe cât este posibil investiția din contul mijloacelor financiare păstrate în contul escrow.
b) Având în vedere că, de regulă, contractele de execuție lucrări prevăd plăți periodice în conformitate cu Graficul de execuție lucrări și la finalizarea Situațiilor de lucrări, în acest caz, contractul de locațiune va prevedea în mod expres următoarele drepturi și obligații specifice (enumerate doar cele principale);
c) VMTG va anunța proprietarul despre finalizarea procedurii de achiziție și atribuirea contractului de execuție lucrări, informând despre obligațiunea proprietarului/AP/Locatorului de a plăti eventualele lucrări/investiții în rețeaua sa din contul mijloacelor financiare deținute în contul escrow, sau dacă dispune de mijloace financiare proprii din contul acestora.
d) Dacă proprietarul rețelei/AP nu va dispune de mijloacele financiare necesare, în contractul de locațiune (4.1.4) este deja prevăzut că acesta va exprima, necondiționat și irevocabil acordul pentru finanțarea tuturor construcțiilor, reconstrucțiilor, reparațiilor capitale necesare decise de Locatar și aprobate de ANRE în Planurile investiționale, în condițiile art. 27 alin. (3) lit. b) din Legea nr. 108/2016 cu privire la gazele naturale (finanţare din partea oricărei părţi interesate, inclusiv din partea operatorului de sistem independent).
e) După aprobarea de către OST/Entitatea contractantă  și Proprietar/AP a Situației de lucrări, Executantul de lucrări va emite factura fiscală (posibil și prin e-factură) pe numele Proprietarului/AP și o va înainta acestuia pentru semnare.
f) Ulterior semnării facturii fiscale de către proprietar/AP, factura va fi înaintată către OST, care la rândul său se va adresa prin intermediul unei Instrucțiuni de plată (forma și conținutul căreia este prevăzută în contractul de cont escrow) către Agentul Escrow - bancă și va solicita transferarea banilor din contul escrow direct către Executantul de lucrări la conturile indicate în mod expres în contractul de execuție lucrări.
Notă: Acest mecanism este în conformitate cu Pct.1 lit.b) din H ANRE nr.861/2025 și implicit definiția de cont escrow din contractul de locațiune expusă mai sus: „ …la realizarea condițiilor specifice din contract și Hotărârea ANRE privind aprobarea modalității de compensare a costurilor pentru utilizarea rețelelor de transport gaze naturale proprietate publică (la moment: H ANRE nr.861/2025), moment în care mijloacele financiare se debursează de către Bancă, la solicitarea OST, în numele și pe seama Proprietarului, exclusiv pentru finanțarea investițiilor aprobate de ANRE”.
g) Agentul Escrow - banca după recepționarea Instrucțiunii de plată din partea OST și a facturii fiscale semnată de către Executantul de lucrări și Plătitorul/AP, va proceda la debursarea banilor din contul escrow la contul Executantului de lucrări. Notă: Pentru evitarea oricărui dubiu banca va avea dreptul de a i se prezenta contractul de execuție lucrări, cu toate documentele acestuia, pentru cunoștință.
h) La data eliberării fondurilor din contul escrow se va considera stinsă obligația Locatorului/AP fata de Locatar/OST în partea ce ține de plata lucrărilor/investițiilor conform contractului de execuție lucrări având ca obiect realizarea obiectivului investițional, prevăzut în PI, aprobat de ANRE.
i) La finalizarea contractului de execuție lucrări, AP/proprietarul va fi inclus și va participa în Comisia de Recepție la terminarea lucrărilor și va semna PV respectiv, care va conține (conform practicii legale) informații privitor la valorea investiției.

5.6. Formula de calcul de compensare a costurilor anuale pentru utilizarea rețelelor de transport gaze naturale, în conformitate cu prezentul contract, este următoarea: 

                                                         Ch = Ua × K1 × K2 

Ch – cuantumul compensației anuale pentru utilajul dat în locațiune/arendă;
Ua – amortizarea/uzura anuală a utilajului dat în locațiune/arendă;
K1 – coeficientul de calcul;
K2 – coeficientul de piață. Formula și valoarea exactă a chiriei vor fi prevăzute în Anexa nr.3 la contract.

5.7. Privitor la facturarea chiriei lunare, conform prezentului contract, părțile convin următorul mecanism:
1) Locatorul/AP va transmite Locatarului/OST lunar până la data de 10 a lunii după luna de gestiune, factura fiscală pentru locațiunea rețelelor în cuantumul prevăzut în contractul de locațiune la Anexa nr.3, prin serviciul e-factură;
2) Locatarul/OST achită factura fiscală lunar, nu mai târziu 15 zile din data emiterii acesteia în contul Escrow prevăzut în Anexa nr.2 la contract;
3) Obligația de plată a compensării de către Locatar se consideră executată la data creditării contului escrow cu suma datorată, dovedită prin ordin de plată și/sau extras/confirmare bancară;
4) Sumele transferate de către Locatar în contul Escrow nu constituie venit curent pentru Locator. Acestea sunt indisponibilizate și utilizabile exclusiv pentru finanțarea investițiilor aprobate de ANRE, în condițiile prezentului contract, ale contractului escrow și ale Hotărârii ANRE privind aprobarea modalității de compensare a costurilor pentru utilizarea rețelelor de transport gaze naturale proprietate publică (la moment: H ANRE nr.861/2025);
5) În momentul transferului bancar, datoria Locatarului față de Locator se va considera stinsă, având în vedere că ambele părți vor avea posibilitatea să extragă extrase bancare pentru evidența contabilă;
6) Pentru evitarea oricăror dubii și interpretări contractul de locațiunea și cel corespondent de cont escrow vor prevedea că mijloacele financiare aflate în contul escrow vor putea fi folosite exclusiv pentru efectuarea investițiilor asupra rețelei de gaze respective, prevăzute în PI și aprobate de ANRE, având ca sursă de finanțare Proprietarul/AP/Locatarul respectiv, prin debursare la solicitarea OST, în numele și pe seama Proprietarului/AP/Locatorului respectiv.
5.8. Pe perioada valabilității prezentului Contract, Locatarul şi Locatorul nu pot închide Contul escrow, decât în cazul existenței unui acord al ANRE în acest sens. 
5.9. În situația în care cuantumul de compensare a costurilor pentru utilizarea rețelelor de transport gaze naturale  păstrat în contul escrow nu va acoperi valoarea investițiilor necesare pentru finanțarea acestora în rețelele respective aprobate de ANRE în Planul investițional, se va proceda în conformitate cu Art.27 alin(3) din Legea nr.108/2016 cu privire la gazele naturale.
5.10. Dacă, după încetarea raporturilor contractuale Locatarul nu restituie, din culpa sa, Rețeaua de Transport în termenul agreat de Părți, Locatorul este exonerat de răspundere și are dreptul de a cere repararea prejudiciului cauzat astfel, în conformitate cu Legea Aplicabilă.
5.11. Dacă, după încetarea raporturilor contractuale, Locatorul, din culpa sa, nu preia Rețeaua de Transport în termenul agreat de Părți, Locatarul este exonerat de orice răspundere și are dreptul de a cere repararea prejudiciului cauzat astfel, în conformitate cu Legea Aplicabilă.
5.12. La expirarea sau încetarea Contractului de locațiune și a contractului corespondent de cont escrow, disponibilitățile financiare din contul escrow rămân afectate investițiilor necesare rețelelor de transport gaze naturale ale proprietarului  și vor fi gestionate exclusiv în temeiul hotărârilor/ instrucțiunilor ANRE, neputând fi transferate Locatorului sau Locatarului, în acest caz Locatarul fiind descărcat de orice obligație ulterioară privind acele sume, confirmându-se că plățile lunare deja făcute au stins obligațiile.

6. ACTE DE PREDARE-PRIMIRE ȘI RESTITUIRE A REȚELEI DE TRANSPORT

6.1. Locatorul se obligă să transmită de facto în posesie și folosință Locatarului, Rețeaua de Transport gaze naturale, după cum a fost descrisă și detaliată în Lista bunurilor care formează rețeaua de transport gaze naturale, ce constituie Anexa nr.1 la contract, semnată de către Părți la data încheierii contractului. 
6.2. După predarea Rețelei de Transport de către Locator, riscurile și răspunderea pentru Rețeaua de Transport gaze naturale trec de la Locator către Locatar, cu excepția riscului de pieire fortuită.
6.3. În cazul survenirii încetării sau rezoluțiunii prezentului contract, Rețea de Transport va fi restituită de către Locatar către Locator prin semnarea Actului de predare-primire, care va avea o structură similară cu Anexa nr.1, semnată de către Părți la încheierea contractului.

7. DREPTURILE ȘI OBLIGAȚIILE PĂRȚILOR

7.1. Locatorul se obligă:
7.1.1. Să respecte și să onoreze cu bună credință obligațiile contractuale prevăzute în prezentul contract și anexele acestuia, inclusiv în partea ce ține de contul escrow, facturare, documente, altele prevăzute de contract.
7.1.2. Să transmită Locatarului Rețeaua de Transport, în baza Contractului și în conformitate cu Anexa nr.1, liber de orice vicii materiale sau juridice.
7.1.3. Să acorde posesiunea exclusivă și fără impedimente, continuă și inviolabilă a Rețelei de Transport în timpul derulării prezentului Contract. Dacă în folosirea Rețelei de Transport au apărut piedici din vina Locatorului, Locatarul va fi exonerat de plata compensării costului aferent utilizării rețelelor de transport al gazelor naturale pentru perioada aferentă perioadei în care nu și-a putut exercita drepturile contractuale și obligațiile legale.
7.1.4. Să suporte integral contravaloarea remedierii oricărui prejudiciu în conformitate cu Legea Aplicabilă ca urmare a oricăror impedimente în folosirea Rețelei de Transport, apărute din vina Locatorului.
7.1.5. Să nu intervină în activitatea economică a Locatarului.
7.1.6. Să acorde suport și asistență Locatarului, la solicitare, pentru exploatarea fiabilă a Rețelei de Transport, inclusiv pentru implementarea prevederilor contractuale legate de circuitul economic al mijloacelor financiare prin contul escrow.
7.1.7. Locatorul își exprimă anticipat acordul pentru finanțarea investițiilor decise de Locatar și aprobate de ANRE, în condițiile art. 27 alin. (3) lit. b) din Legea nr. 108/2016 cu privire la gazele naturale, din prețul compensării costului aferent utilizării rețelelor de transport al gazelor naturale determinată și păstrată după cum este prevăzut în prezentul contract. 
7.1.8. Pentru investițiile anuale aprobate de ANRE, care depășesc contravaloarea compensării costului aferent utilizării rețelelor de transport al gazelor naturale acumulată în contul escrow, Locatorul le poate acoperi din fonduri proprii, sau să își exprime acordul pentru ca acestea să fie finanțate din partea oricărei părți interesate, inclusiv din partea Locatarului.
7.1.9. Să remedieze viciul care există în momentul încheierii Contractului sau care apare ulterior dintr-o cauză pentru care este răspunzător Locatorul și care diminuează sau afectează folosința Rețelei de Transport.
7.1.10. Să informeze Locatarul despre deteriorarea Rețelei de Transport sau existența vreunui pericol, de îndată ce ia cunoștință despre aceasta.

7.2. Locatorul are dreptul:
7.2.1. Să efectueze anual (prin intermediul reprezentantului său împuternicit) inspectarea Rețelei de Transport și să solicite informații privind executarea de către Locatar a obligației sale prevăzute la art. 7.3.4 de mai jos, fiind obligat să-și exercite aceste drepturi în mod rezonabil, în cazul depistării unor încălcări în acest sens le va notifica Locatarului în scris și-i va stabili acestuia un termen rezonabil pentru înlăturarea neregulilor depistate;
7.2.2. Să ceară Locatarului, în conformitate cu Legea Aplicabilă, compensarea prejudiciilor în cazul încălcării de către Locatar a prevederilor Contractului;
7.2.3. Locatorul poate exercita și alte drepturi recunoscute acestuia de contract Legea Aplicabilă.
7.3. Locatarul se obligă:
7.3.1. Să preia Rețeaua de Transport în locațiune în conformitate cu Anexa nr.1, conform stării și situației de facto la momentul transmiterii și să mențină Rețeaua de Transport în această stare, cu excepția uzurii normale, pe durata locațiunii.
7.3.2. Să respecte și să execute cu bună-credință prevederile prezentului Contract.
7.3.3. Să folosească Rețeaua de Transport conform destinației și în conformitate cu clauzele Contractului și prevederile Legii Aplicabile.
7.3.4. Să efectueze, din contul său, lucrările de mentenanță a Rețelei de Transport în conformitate cu Legea Aplicabilă.
7.3.5. Să nu transmită în sublocațiune Rețeaua de Transport, precum și să nu cesioneze locațiunea.
7.3.6. Să elibereze necondiționat Rețeaua de Transport la încetarea Contractului, în termenul agreat de Părți și aprobat de ANRE și să le restituie Locatorului prin Actul de predare-primire.
7.3.7. Să permită Locatorului și/sau reprezentanților desemnați ai acestuia, să efectueze, în conformitate cu prevederile Contractului, inspectarea Rețelei de Transport, cu notificarea prealabilă a acestuia, în termen de cel puțin 2 zile lucrătoare anterior efectuării vizitei.
7.3.8. Să informeze Locatorul despre deteriorarea Rețelei de Transport sau existența vreunui pericol, despre orice drept sau pretenție a unui terț, dacă aceste circumstanțe necesită intervenția sau apărarea din partea Locatorului.
7.3.9. Dacă în folosirea Rețelei de Transport au apărut piedici din vina Locatarului, acesta nu va fi exonerat de plata compensării costului aferent utilizării rețelelor de transport al gazelor naturale.
7.3.10. Să deschidă contul escrow unde lunar va transfera contravaloarea compensării costului aferent utilizării rețelelor de transport al gazelor naturale calculată după cum este prevăzută în prezentul contract.

7.4. Locatarul are dreptul:
7.4.1. De a prelua Rețeaua de Transport care fac obiectul prezentului Contract în conformitate cu starea de fapt consemnată în Anexa nr.1 și de a o utiliza, liberă de orice vicii materiale și juridice, conform destinației acesteia, în conformitate cu Legea Aplicabilă.
7.4.2. De a cere Locatorului executarea obligației de a preda Rețea de Transport în termenul legal aplicabil și repararea prejudiciului cauzat prin neîndeplinirea acestei obligației de către Locator.
7.4.3. De a solicita penalități de întârziere pentru neîndeplinirea obligațiilor contractuale, în conformitate cu prevederile Contractului.
7.4.4. Locatarul poate exercita și alte drepturi recunoscute acestuia de Legea Aplicabilă.
7.4.5. Să solicite informații privind executarea obligațiilor contractuale de către Locator, fiind obligat să-și exercite acest drept în mod rezonabil. In cazul depistării unor încălcări în acest sens le va notifica Locatorului în scris și-i va stabili acestuia un termen rezonabil pentru înlăturarea neregulilor depistate.
7.4.6. În ipoteza prevăzută la art. 7.1.9, în cazul în care Locatorul este în întârziere în privința obligației sale de a remedia viciul, Locatarul are dreptul să remedieze el însuși viciul, cerând despăgubiri pentru prejudiciul cauzat.
7.4.7. Părțile nu au dreptul să schimbe forma sau destinația Rețelei de Transport pe durata locațiunii.
7.4.8. Locatarul nu poartă răspundere pentru uzura normală a Rețelei de Transport dacă aceasta a fost folosită potrivit destinației și în conformitate cu clauzele Contractului. În egală măsură, Locatarul nu poartă răspunderea pentru menținerea Rețelei de Transport în starea optimă de funcționare, potrivit destinației sale, prin efectuarea reparațiilor capitale necesare în acest sens.
7.4.9. Locatarul are dreptul de a solicita debursarea mijloacelor financiare păstrate în contul escrow, exclusiv pentru scopurile și finanțarea investițiilor aprobate de ANRE, în numele și pe seama Locatorului/Proprietarului, în condiile prezentului contract și ale contractului escrow.


8. MODUL DE RESTITUIRE A REȚELEI DE TRANSPORT

8.1. La încetarea Contractului, Rețeaua de Transport urmează a fi predată necondiționat de către Locatar, prin semnarea Actului de predare-primire, luându-se în considerare starea acesteia tehnico-funcțională la momentul preluării, precum și uzura normală a acesteia, în termenul agreat de părți și aprobat de Agenție. 
8.2. În caz de încetare anticipată a Contractului, Locatarul se obligă să restituie Locatorului Rețeaua de Transport luându-se în considerare starea acesteia tehnico-funcțională la momentul preluării, precum și uzura normala a acesteia, iar chiria pentru folosința acesteia se calculează și se achită pentru perioada de până la data restituirii efective a Rețelei de Transport.
8.3. Disponibilitățile financiare din contul escrow vor fi gestionate conform hotărârilor/instrucțiunilor ANRE, neputând fi transferate Locatorului sau Locatarului.

9. RESPONSABILITATEA PĂRȚILOR

9.1. În caz de neexecutare sau executare necorespunzătoare, inclusiv tardivă a obligațiilor contractuale, Părțile sunt de drept în întârziere pentru executarea tuturor obligațiilor prevăzute în prezentul Contract și poartă răspundere conform prevederilor prezentului Contract și a Legii Aplicabile.
9.2. Locatorul datorează Locatarului suma reprezentând întregul prejudiciu creat de diminuarea sau afectarea folosinței Rețelei de Transport dintr-o cauză pentru care este răspunzător Locatorul.

10. CLAUZA DE CONFIDENȚIALITATE

10.1. Părțile au stabilit de comun acord că informațiile incluse în prezentul Contract sunt confidențiale și reprezintă secret comercial, nu urmează a fi divulgate terților, cu excepția situațiilor necesare îndeplinirii activității în calitate de Operator de Sistem de Transport (în continuare „OST”) de către Locatar sau a altor cazuri prevăzute expres de lege, inclusiv în ceea ce privește solicitările de informații din partea ANRE. Pentru alte circumstanțe este necesar acordul scris al ambelor Părți.
10.2. Părțile asigură caracterul confidențialității asupra tuturor informațiilor definite ca fiind confidențiale în alineatul precedent, atât pe toată perioada prealabilă de negociere a Contractului, cât și pe o perioadă de 72 (șaptezeci și două) de luni după încetarea oricărui raport între Părțile contractante.
10.3. Părțile, cât și reprezentanții acestora, vor trata informațiile confidențiale primite drept secrete comerciale și se obligă să nu dezvăluie nici una din informațiile confidențiale primite sau aspecte legate de aceste informații, total sau parțial, unei terțe persoane.
10.4. Părțile se angajează:
· Să asigure și să se conformeze cu limitările și responsabilitățile conținute în prezentul Contract.
· Să nu permită accesul terților la informațiile confidențiale sau să nu faciliteze obținerea de către o terță persoană a acestor informații confidențiale, cu excepția afiliaților Locatarului.
· Să nu dezvăluie Informațiile confidențiale altor persoane în afara acelora care au nevoie să cunoască aceste informații în vederea executării obligațiilor contractuale și legale, cu excepțiile de mai sus.
10.5. Următoarele tipuri de informații, oricum sunt ele marcate, nu sunt informații confidențiale:
· Sunt sau devin publice fără încălcarea prevederilor prezentului Contract.
· Au fost cunoscute în mod legal Părții care primește informațiile, fără o obligație de a păstra confidențialitatea acestora.
· Au fost primite de la o altă sursă care le poate divulga în mod legal și fără o obligație de a păstra confidențialitatea acestora.
10.6. Părțile se obligă ca la încetarea relațiilor precontractuale ori contractuale instituite între Părți indiferent de cauza încetării, sau la cererea expresă a unei din Părți, să predea celei de a doua Părți toate documentele, actele, proceduri, programe software, înregistrările, informațiile financiare primite de la cealaltă Parte.




11. JUSTIFICAREA DATORITĂ UNUI IMPEDIMENT

11.1. Părțile sunt exonerate de răspundere pentru neexecutarea obligațiilor contractuale, dacă o astfel de neexecutare a survenit în urma unui impediment justificativ în afara controlului acestora și dacă Părții nu i se putea cere în mod rezonabil să evite sau să depășească impedimentul ori consecințele acestuia. Prin impediment se înțelege orice eveniment imprevizibil care se află în afara controlului Părții respective, care nu implică vina sau neglijența acesteia. Se includ, dar fără limitări: calamități naturale, izbucnirea unor revolte civile sau revoluții, acte de terorism, diversiuni, acte ale oricărui guvern sau organe ale puterii de stat, războaie, incendii, inundații, explozii, greve (fie acestea legale sau ilegale).
11.2. Partea, care a cunoscut sau trebuia să cunoască despre impediment, este obligata în termen de 15 zile să notifice cealaltă Parte despre impediment, precum și efectele acestuia asupra capacității sale de a executa.
11.3. Dacă impedimentul justificativ acționează mai mult de două luni sau când devine evident că aceste evenimente și/sau consecințele lor vor depăși acest termen, Părțile vor negocia suplimentar condițiile de executare a prezentului Contract
11.4. Partea care invocă survenirea impedimentului justificator este obligată de a-l proba printr-un Aviz de atestare a impedimentului justificator de neexecutare a obligațiilor contractuale, eliberat de către Camera de Comerț și Industrie a Republicii Moldova, în baza Regulamentului cu privire la eliberarea avizului de atestare a impedimentului justificator de neexecutare a obligației. în lipsa acestui document, impedimentul justificator nu poate fi invocat și respectiv nu se va lua în considerație.
12. MODIFICAREA ȘI ÎNCETAREA CONTRACTULUI

12.1. Prin derogare de la Codul Civil, prezentul Contract încetează doar în următoarele cazuri:
· Prin acordul scris al ambelor părți și cu aprobarea ANRE, după expirarea termenului inițial, sau, anterior expirării acestei perioade, în cazul apariției unui act normativ care impune încetarea Contractului;
· în cazul în care Rețeaua de Transport a pierit în totalitate;
· în cazul în care Locatarului îi este retrasă licența de Operator al Sistemului de Transport.
12.2. Părțile sunt obligate să deruleze, anterior aplicării de penalități de întârziere, daune-interese, de modificare sau încetare a Contractului, procedura de mediere în fața ANRE. Decizia ANRE în privința modificării sau încetării Contractului este obligatorie pentru Părți.
12.3. Orice modificare sau completare la prezentul Contract este valabilă doar dacă a fost efectuată în formă scrisă și semnată de către persoanele împuternicite ale ambelor Părți, transmise în conformitate cu prezentul Contract. Acordurile adiționale și Anexele la prezentul Contract sunt părți integrante ale prezentului Contract.
12.4. Încetarea Contractului nu afectează executarea obligațiilor apărute până la data încetării.
13. SOLUȚIONAREA LITIGIILOR

13.1. Toate prevederile prezentului Contract au fost negociate și acceptate de ambele Părți. Executarea, interpretarea, aplicarea și încetarea prezentului Contract este guvernată de prevederile legislației Republicii Moldova. Părțile convin că locul de executare al obligațiilor ce reies din prezentul Contract să fie considerat municipiul Chișinău, șos. Balcani, nr. 7/E.
13.2. Toate divergențele apărute între Părți care reies din sau sunt în legătură cu executarea, interpretarea, aplicarea sau încetarea prezentului Contract se soluționează amiabil prin tratative, reieșind din prezumția bunei-credințe. Reclamațiile (notificările) scrise, orice alte scrisori, înaintate de o parte vor fi examinate de cealaltă parte într-un termen de cel mult 15 (cincisprezece) zile calendaristice de la recepționarea lor.
13.3. În cazul în care Părțile nu vor soluționa litigiile apărute prin negocieri amiabile sau prin procedură de negociere prealabilă în față ANRE, acestea vor fi soluționate prin intermediul instanțelor de judecată, conform prevederilor Legii Aplicabile. Situațiile care nu au fost reglementate de Contract se vor reglementa potrivit Legii Aplicabile.
13.4. În caz de schimbare a datelor Părților indicate în Contract, acestea sunt obligate să se informeze reciproc despre acest fapt, în termen de 30 (treizeci) de zile calendaristice.
13.5. Cu excepția notificărilor în forma și conținutul prevăzut expres de către Codul Civil sau Codul de Procedură Civilă, orice comunicări în cadrul sau în legătura cu prezentul Contract trebuie efectuate după cum urmează:
Date de contact ale Locatorului:
Adresa:             MD-4201, or. Ştefan Vodă,  str. Libertăţii 1	
Spre atenția:    Dna Olga LUCHIAN, Președinte 
Email:	consiliul.raional-stefan-voda@apl.gov.md
Date de contact ale Locatarului:
Adresa:	mun. Chișinău, șos. Balcani, nr. 7/E, Republica Moldova
Spre atentia:    Dlui Emil-Cosmin Dolcoș, Administrator
Email:	 www. office@vmtg.md 

14. DISPOZIȚII FINALE

14.1. Prezentul Contract, împreună cu Anexele sale reprezintă voința Părților și înlătură orice altă înțelegere verbală dintre acestea, anterioară încheierii Contractului.
14.2. Următoarele Anexe fac parte integrantă din prezentul Contract:
Anexa nr. 1 – Act de detaliere și predare-primire a listei bunurilor care formează Rețea de transport;
Anexa nr. 2  - Datele privind contul Escrow;
Anexa nr. 3. – Formula de calcul și cuantumul exact al compensației/chiriei.
14.3. Prezentul Contract este întocmit în 4 (patru) exemplare originale identice, în limba română, fiecare dintre ele având aceeași forță juridică, a câte un exemplar pentru fiecare dintre Părți, unul pentru Agenție și unul pentru Serviciul Fiscal de Stat.
14.4. Prezentul contract intră în vigoare la data de semnării sale de ambele părți.
14.5. La data intrării în vigoare a prezentului contract încetează Contractul  de primire – predare la deservire tehnică a rețelelor de gaze nr.2/8 din 05.07.2013.

Părțile semnatare ale contractului și datele persoanelor împuternicite:
	LOCATOR
Administrația Publică Locală
	LOCATAR
Operatorul Sistemului de transport gaze naturale

	CONSILIUL RAIONAL ŞTEFAN VODĂ

	„VESTMOLDTRANSGAZ” S.R.L

	PREȘEDINTE
______________________
Olga LUCHIAN




	ADMINISTRATOR
_____________________________________
Emil-Cosmin DOLCOȘ





